钦定古今图书集成/明伦汇编/官常典/第169卷 > 易经 > 《晋卦》
## 钦定古今图书集成/明伦汇编/官常典/第169卷 > 易经 > 《晋卦》

《晋》：康侯用锡马蕃庶，昼日三接。

〈本义〉《晋》，进也。“康侯”，安国之侯也。“锡马蕃庶，昼日三接”，言多受大赐，而显被亲礼也。盖其为卦，上离下坤，有日出地上之象，顺而丽乎大明之德。又其变自《观》而来，为六四之柔，进而上行，以至于五。占者有是三者，则亦当有是宠也。

《象》曰：“晋”，进也。明出地上，顺而丽乎大明，柔进而上行。
是以“康侯用锡马蕃庶”，“昼日三接”也。